**ELŐTERJESZTÉS**

**Szombathely Megyei Jogú Város Közgyűlésének 2019. június 18-ai ülésére**

**Javaslat**

**a Szombathelyi Haladás Labdarúgó és Sportszolgáltató Kft. rendkívüli támogatásáról szóló szerződések jóváhagyására**

Szombathely Megyei Jogú Város Közgyűlése a 2019. április 30-i ülésén tárgyalta a Szombathelyi Haladás Labdarúgó és Sportszolgáltató Kft. helyzetéről szóló tájékoztatót. A Közgyűlés a 239/2019. (IV.30.) Kgy. sz. határozatában támogatta 150 millió forint biztosítását a Kft. NB-s tagságának megőrzéséhez az alábbi feltételekkel:

* a gazdasági társaság vállalja a működése önkormányzat által kiválasztott szakértő általi teljes átvilágítását a gazdasági események tekintetében, a felelősök megnevezésével;
* csak azt követően történik meg a támogatás folyósítása az önkormányzat részéről, ha a többi tulajdonos valamennyi, a licence megszerzéséhez vállalt fizetési kötelezettségét maradéktalanul teljesítette, ezt a tényt a társaság az önkormányzat felé hitelt érdemlően igazolja;
* a klubvezetők (az ügyvezető és a többségi tulajdonos) készfizető kezességet vállalnak az önkormányzati támogatás visszafizetésére arra az esetre, ha a megtett intézkedések és az önkormányzati támogatás folyósítása ellenére a csapat mégsem kapja meg a NB-s licencet,
* a Szombathelyi Haladás Labdarúgó és Sportszolgáltató Kft. a támogatásra vonatkozóan megkötésre kerülő szerződés aláírásával tudomásul veszi, hogy a 150 millió forint összegű támogatás megfizetésével az Önkormányzat teljesítette a 2018. május 30-án kötött megállapodásban vállalt 2020. évi 50 milliós támogatási kötelezettségét, valamint a társaság 50-50 millió forintos önkormányzati támogatást ismer el a 2021. és 2022. évek tekintetében;
* a támogatás kizárólag az NB-s licenc megszerzéséhez kapcsolódó kiadásokra fordítható;
* a támogatási szerződés aláírásától számított 30 napon belül a társaság átad az önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzelésekről;
* a társaság kötelezettséget vállal a támogatás felhasználásának önkormányzat általi ellenőrzésére.

A Közgyűlés felhatalmazott a fenti feltételekkel a támogatási szerződés aláírására. A határozatnak megfelelően a hivatal munkatársai elkészítették 2018. május 30. napján az Önkormányzat, a HALMILL Team Kft. valamint a Szombathelyi Haladás Labdarúgó és Sportszolgáltató Kft. között létrejött támogatási szerződés módosításának tervezetét (1. számú melléklet).

Szombathely Megyei Jogú Város Közgyűlése a 252/2019. (V.16.) Kgy. sz. határozatban arról is döntött, hogy a 239/2019. (IV.30.) Kgy. sz. határozat alapján a Szombathelyi Haladás Labdarúgó és Sportszolgáltató Kft.-nek az NB-s tagság megőrzésére biztosított 150 millió forintos támogatás tekintetében megkötendő szerződést a bizottsági vélemények ismeretében tárgyalni kívánja. A Közgyűlés felkért az előterjesztés soron következő Közgyűlésre történő előkészítésére.

A Szombathelyi Haladás Kft. 2019. május 23. napján tartott taggyűlése a közgyűlés döntésnek megfelelően előkészített szerződés-tervezetet megtárgyalta és azt nem fogadta el. A Kft. 3/2019. (05.23.) számú határozatában az alábbi döntést hozta:

A taggyűlés a SZMJV Önkormányzata támogató és a Szombathelyi Haladás Labdarúgó és Sportszolgáltató Kft. támogatott között létrehozandó szerződéstervezetet megtárgyalta és azt nem fogadta el. A taggyűlés tárgyalás megkezdését írta elő az Ügyvezető részére azzal, hogy új szerződés tervezet készüljön, a következő főbb pontokkal:

* kerüljön megjelölésre a vizsgálat célja, a vizsgált időszak;
* javasoljuk a szövegezés módosítását a felelősök megnevezése helyett a jelenlegi helyzethez vezető gazdasági események, okok feltárására;
* a vizsgálatot végző személy vagy szervezet kijelölése tekintetében, legalább egyszeri vétójog lehetősége kerüljön biztosításra a Kft. részére;
* a Kft. a 150 millió Ft-ot szabadon felhasználható működési támogatásként szeretné megkapni külön, önálló támogatási szerződés alapján, függetlenül a korábbi, 2018. május 30. napján kötött megállapodástól, nem annak módosításaként;
* egyetlen szerződő partner a Haladás Kft. lenne az új támogatási szerződésben;
* a Társaság kezdeményezi, hogy a 150 millió működési támogatás ne kerüljön a következő három évben beszámításra.

A Kft. ügyvezetője személyes egyeztetés keretében ismertette a taggyűlés, illetőleg a többi tulajdonos által megfogalmazott kéréseket a támogatás vonatkozásában (a feljegyzés az előterjesztés 2. számú melléklete). Összefoglalva a Kft. a 150 millió Ft-ot szabadon felhasználható működési támogatásként szeretné megkapni külön, önálló támogatási szerződés alapján (készfizető kezességvállalás nélkül), függetlenül a korábbi, 2018. május 30. napján kötött megállapodástól, nem annak módosításaként. Így egyetlen szerződő partnere a Haladás Kft. lenne egy új támogatási szerződésnek. A Kft. a kisebbségi tulajdonos felvetése alapján kezdeményezi, hogy a 150 millió működési támogatás ne kerüljön a következő három évben beszámításra.

A Kft. képviselői hangsúlyozták, hogy önkormányzati támogatás nélkül a társaság a jelenleg rendelkezésre álló információk alapján megszűnik. A társaság tőkehelyzetének rendezése a Ptk. szerint és a társaság könyvvizsgálójának a társaság taggyűlésén elhangzott tájékoztatása szerint 2019. június 23. napjáig meg kell, hogy történjen. A licenc megtartásának elengedhetetlen feltétele, hogy 3 hónapon túli tartozása ne legyen a Kft-nek.

A Kft. képviselői elmondták, hogy a tulajdonostársak nyilatkozatot tettek a tőkehelyzethez rendezésére, de a többségi tulajdonos, működőképesség biztosításában való szerepvállalása jelen pillanatban nem ismert teljes bizonyossággal. Erre tekintettel a Kft. képviselői elmondták, hogy amennyiben az önkormányzat a fenti feltételek mellett teljesítené a 150 M Ft megfizetését, úgy erre lehetőséget látnak. Utaltak arra, hogy az önkormányzati támogatás előmozdíthatja a pozitív folyamatokat és esélyt adhat a Kft. működőképességének megőrzéséhez.

A Ptk. 3:189. §-a alapján a 2018. évi mérlegbeszámoló elfogadásával – (amely - 389.499 eFt saját tőke összeget, - 200.662 eFt veszteséget tartalmaz) a tagoknak határozniuk kell pótbefizetés előírásáról, a törzstőke mértékét elérő saját tőke más módon való biztosításáról vagy a törzstőke leszállításáról; mindezek hiányában a társaság átalakulását, egyesülését, szétválását vagy jogutód nélküli megszüntetését kell elhatározni. A taggyűlés ezzel kapcsolatos határozatait három hónapon belül végre kell hajtani. Szombathely Megyei Jogú Város Önkormányzata 2019. április 30. napján biztosítani kívánta az NB-s tagság megőrzéséhez szükséges forrást. Az NB-s tagság mellett azonban kétségkívül legfontosabb feladata a társaságnak a tőkehelyzet rendezése, amelyre vonatkozó konkrét javalatot sem a többi tag, sem a társaság ügyvezetése eddig nem tudott megfogalmazni.

A nemzeti vagyonról szóló 2011. évi CXCVI. törvény 7. § (1) bekezdése értelmében: „A nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását, és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.”. A hivatkozott törvény 9. § (2) bekezdése szerint a helyi önkormányzat vállalkozási tevékenysége a kötelező feladatainak ellátását nem veszélyeztetheti. Előző jogszabályi helyekre figyelemmel nem javasolom a Közgyűlés számára, hogy feltételek és garanciák nélkül biztosítson a Kft. részére az éves 50 M Ft összegű támogatáson felül további 150 M Ft, szabad felhasználású azonnali és rendkívüli támogatást, különös figyelemmel arra a körülményre, hogy a Kft. képviselői a támogatás folyósítása mellett sem tudtak kötelezettséget vállalni a Kft. működőképességének fenntartására, a tulajdonostársak szerepvállalása pedig nem ismert (a csatolt feljegyzés szerint: „a tulajdonostársak tőkehelyzethez való hozzáállása, működőképesség biztosításában való szerepvállalása jelen pillanatban nem ismert teljes bizonyossággal. Utaltak arra, hogy az önkormányzati támogatás előmozdíthatja a tulajdonostársak pozitív hozzáállását és esélyt adhat a Kft. működőképességének megőrzéséhez.”). A tulajdonostársak szerepvállalása tekintetében lényeges, hogy a Kft. Társasági Szerződése nem tartalmaz a tulajdonosok pótbefizetési kötelezettségére vonatkozó rendelkezést, azaz a tagok pótbefizetésre nem kötelezhetők.

Az előterjesztésben részletezett körülményekre figyelemmel az alábbi javaslatot teszem a Kft. rendkívüli támogatására:

1. a 150 millió Ft összegű rendkívüli forrás tagi kölcsön formájában kerüljön biztosításra a Szombathelyi Haladás Kft. részére;
2. a tagi kölcsön biztosítására – elfogadva a taggyűlés javaslatát – külön szerződésben kerüljön sor, a háromoldalú megállapodástól elválasztva;
3. a tagi kölcsönt a társaság az eddig felhalmozott adósságok kifizetésére használhatja fel;
4. a tagi kölcsön visszafizetésére a társaság vállalja, hogy a 2019. évi, a 2020. és a 2021. évi 50 millió Ft összegű önkormányzati támogatásokat kizárólag erre a célra használja fel. Erre vonatkozóan Önkormányzatunk, a társaság és a többségi tulajdonos tagok vállalják a 2018. május 30. napján kötött háromoldalú megállapodás további egy évvel, azaz 2021. december 31. napjáig történő hosszabbítását, az újra tárgyalt, évi 50 M Ft összegű önkormányzati támogatással;
5. a tagi kölcsön folyósítására csak akkor kerülhet sor, ha a társaság taggyűlésén olyan határozat kerül elfogadásra, amely a 150 millió Ft önkormányzati finanszírozás mellett biztosítja és garantálja, hogy a Ptk. 3:189. § szerint 2019. június 23. napjáig a társaság saját tőkéje pótbefizetéssel vagy más módon a törzstőke mértékét eléri, a társaság működőképessége legalább a 2019/20-as NB II-es bajnoki szereplés végéig a tagi kölcsön folyósítását követően is biztosított;
6. a gazdasági társaság vállalja a működése önkormányzat által kiválasztott szakértő általi teljes átvilágítását. A vizsgálat célja: a tőkehelyzet romlásának, az adósság felhalmozásának okai, az ehhez vezető gazdasági események folyamata. A vizsgálat időtartama: 2017. január 1. és 2019. június 30-a közötti időszak;
7. a tagi kölcsön szerződés aláírásától számított 30 napon belül a társaság átad az önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzeléseiről.

Összefoglalva: az Önkormányzat 150 M Ft összegű tagi kölcsönt biztosít a Kft. részére, akként, hogy a visszafizetés garanciája a Kft-vel jelenleg is érvényben lévő – módosításra kerülő - háromoldalú megállapodás. Az előterjesztett javaslat értelmében, amennyiben a szerződések aláírásra és teljesítésre kerülnek, úgy Önkormányzatunk e forrásbiztosításon túlmenően egyéb támogatásra a háromoldalú megállapodás alapján 2019., 2020. és 2021. években nem köteles. A szerződések teljesítéséhez Önkormányzatunk részéről a költségvetési rendelet I. sz. módosítása során 111 M Ft összegű további forrás biztosítása szükséges, figyelemmel a Kft. Haladás Sportkomplexum Fejlesztő Nkft-vel kötött 11.115.216 Ft összegű engedményezési szerződésekre (3. sz. melléklet).

A tagi kölcsön szerződés az előterjesztés 4. sz. melléklete, míg a módosított háromoldalú megállapodás egységes szerkezetben az előterjesztés 5. sz. melléklete. Javaslom, hogy a szerződések aláírására a fenti e) pontnak megfelelő taggyűlési döntést és a Kft. ügyvezetőjének aláírását követően, egy időben kerüljön sor.

Kérem a Tisztelt Közgyűlést, hogy az előterjesztést megtárgyalni, és a Kft. rendkívüli finanszírozása tárgyában dönteni szíveskedjék.

**Szombathely, 2019. június „ ”**

 **/: Dr. Puskás Tivadar :/**

**HATÁROZATI JAVASLAT**

**…../2019. (VI.18.) Kgy. sz. határozat**

1. A Közgyűlés kinyilvánítja, hogy a Szombathelyi Haladás Labdarúgó és Sportszolgáltató Kft. részére a 239/2019. (IV. 30.) Kgy. sz. határozatban elhatározott 150 M Ft összegű rendkívüli forrást ezen előterjesztés 4. sz. mellékletében szereplő tagi kölcsön és 5. sz. mellékletében szereplő háromoldalú megállapodás módosítása alapján biztosítja a szerződésekben megfogalmazott feltételekkel.
2. A Közgyűlés felhatalmazza a polgármestert a taggyűlési döntés és az ügyvezető aláírását követően az előterjesztés 4. sz. mellékletében szereplő tagi kölcsön szerződés és 5. sz. mellékletében szereplő háromoldalú megállapodás módosításának együttes, egyidejű aláírására.
3. A Közgyűlés felhatalmazza a polgármestert, hogy a társaság taggyűlésén a fentieket képviselje.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője)

**Határidő:** a taggyűlési döntést követően azonnal